REGLEMENTĂRI REFERITOARE LA ACTIVITATEA SERVICIILOR DE INFORMAŢII NAŢIONALE ŞI A COMISIILOR PARLAMENTARE DE CONTROL AL ACESTORA ÎNTR-O SERIE DE STATE MEMBRE ALE UNIUNII EUROPENE ŞI SUA


DEPARTAMENTUL DE STUDII PARLAMENTARE ŞI POLITICI UE
DIRECŢIA STUDII ŞI DOCUMENTARE LEGISLATIVĂ
REGLEMENTĂRI REFERITOARE LA ACTIVITATEA 

SERVICIILOR DE INFORMAŢII NAŢIONALE 

ŞI A COMISIILOR PARLAMENTARE DE CONTROL AL ACESTORA 
ÎNTR-O SERIE DE STATE MEMBRE ALE UNIUNII EUROPENE ŞI SUA

                                                                                                   FEBRUARIE 2017

Documentare şi sinteză:  Dan Alexandreanu, consilier parlamentar 

Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

* Lucrarea poate fi accesată direct pe Intranet la pagina Direcţiei studii şi documentare legislativă.

C U P R I N S

CEHIA                                                                                                                   4
ESTONIA                                                                                                              5
FRANŢA                                                                                                                6
GERMANIA                                                                                                           9
ITALIA                                                                                                                 15
MAREA BRITANIE                                                                                              19
POLONIA                                                                                                             22
SPANIA                                                                                                                24
UNGARIA                                                                                                             30
STATELE UNITE ALE AMERICII                                                                         33
BIBLIOGRAFIE                                                                                                    37
  
Cehia


Cadrul legal


- Regulamentul Camerei Deputaţilor;


- Legea nr. 153/1994 privind serviciile de informaţii;

- Legile nr. 289 and 290/2005 privind serviciile de informaţii.

• Comisii parlamentare de control


Ambele Camere ale Parlamentului au comisii de specialitate care au atribuţii privind politica de securitate şi apărare, principala lor sarcină fiind asumarea punctelor de vedere faţă de legislaţia în domeniu. Din această categorie fac parte: 


-  Comisia permanentă pentru controlul activităţilor Serviciului de Informaţii;  


- Comisia de control a activităţilor Inspectoratului General al Forţelor de Securitate;


-  Comisia de control a Oficiului Naţional pentru Securitate; 


-  Comisia permanentă pentru controlul activităţilor vizând informaţiile militare;


-  Comisia permanentă de control vizând utilizarea interceptărilor şi înregistrărilor din domeniul telecomunicaţiilor, urmărirea persoanelor şi a obiectelor şi a interferenţei cu sistemul naţional de comunicaţii electronice;


-  Comisia pentru planificarea apărării
.


Potrivit prevederilor Legii 153/1994 privind serviciile de informaţii, la începutul fiecărei legislaturi în Camera Deputaţilor sunt alcătuite 3 comisii specializate:

          -  Comisia specială pentru supravegherea serviciului de informaţii;   

          -  Comisia specială pentru supravegherea serviciului de informaţii militar;

          - Comisia specială pentru supravegherea metodelor de lucru ale serviciilor de poliţie.

          Fiecare Comisie este alcătuită din 7 parlamentari, orientarea lor politică respectând procentele obţinute de partide după alegerile parlamentare, (obligatoriu 3 membri aparţin partidelor de opoziţie). Discuţiile şi rezoluţiile adoptate de Comisii au un caracter secret.

          Principala sarcină a Comisiilor este reprezentat de controlul serviciilor de informaţii, fapt care implică supervizarea activităţilor administrative şi tehnice ale acestora, îmbunătăţirea regulamentelor de funcţionare, controlul utilizării resurselor financiare, a metodelor de clasificare a dosarelor, a modalităţilor de lucru şi sistematizarea bazelor de date, precum şi reprezentarea structurilor de informaţii, atunci când există sesizări şi reclamaţii ale cetăţenilor sau ale altor instituţii din ţară. 

          Comisiile pot solicita informaţii cu caracter secret şi au competenţa de a inspecta departamentele structurilor de informaţii şi de poliţie. Potrivit Regulamentului Camerei, fiecare Comisie trebuie să întocmească un raport de activitate cel puţin odată pe an.


Din punctul de vedere al delimitării constituţionale, autoritatea aparţine comisiilor din Camera Deputaţilor, care poate să-şi impună un drept de veto la hotărârile adoptate de comisiile Senatului. Rolul structurilor de specialitate ale Senatului este, însă, de neînlocuit, în special în promulgarea situaţiilor de urgenţă. 


Având în vedere modul diferit de alegere a membrilor Senatului, doar o treime fiind reînnoită la un moment dat, ceea ce înseamnă că nu este niciodată dizolvat, acesta este o garanţie pentru situaţiile când trebuie să se adopte decizii importante. Astfel de măsuri sunt, de exemplu, declararea stării de urgenţă sau de război.


În cadrul Guvernului funcţionează Comisia pentru planificarea apărării, care coordonează planificarea măsurilor de apărare a Republicii Cehe, aflate în sfera de control şi gestiune a Ministrului Apărării.


• Serviciile de informaţii


Prin legiile adoptate în anul 2005 a fost reorganizat Serviciul Intelligence al Armatei
,
, care este parte a Ministerului Apărării. 


Serviciul pentru Relaţii Externe (ÚZSI)
 are un statut definit de Legea nr. 153/1994, având atribuţii similare alor servicii de informaţii externe. Directorul acestui serviciu este numit de către ministrul de Interne, cu acordul Guvernului, fără consultarea Parlamentului.


Angajaţii acestui serviciu au un statut similar angajaţilor din poliţie, iar bugetul acestei instituţii este parte a bugetului Ministerului de Interne. 


Serviciul de Informaţii de Securitate (BIS)
 este un serviciu de contra-informaţii civile, al cărui buget reprezintă un capitol separat al bugetului de stat. Directorul BIS este numit şi demis de către Guvern. 


Principalele competenţe ale BIS vizează:


- intenţii şi activităţi îndreptate împotriva democraţiei, suveranităţii şi integrităţii teritoriale a Cehiei;

- activităţile ostile desfăşurate de serviciile de informaţii ale puterilor străine;


- activităţi care ameninţă protecţia informaţiilor clasificate;


- activităţi ale căror consecinţe pot ameninţa securitatea sau interesele economice strategice ale Republicii Cehe;


- crima organizată şi terorismul.

           Estonia


Cadrul legal


- Regulamentul Riigikogu;

- Legea privind structurile de securitate.


• Comisia parlamentară de control

În Parlament a funcţionat o comisie de supervizare a structurilor de securitate formată din 6 membri. Comisia a fost înfiinţată potrivit Regulamentului Parlamentului (2000) având ca atribuţii controlul autorităţilor învestite cu competenţe în domeniul securităţii naţionale. La fiecare 6 luni, primul-ministru şi miniştrii de resort trebuiau să prezinte o informare privind activitatea structurilor de securitate şi informaţii. De asemenea, anual, Comisia de supervizare aproba bugetul acestor structuri şi prezintă Parlamentului raportul de activitate.    


În Regulamentul intrat în vigoare în anul 2007, această comisie nu se mai regăseşte, în Parlament funcţionând doar Comisia pentru apărare naţională
.
Aceasta îşi exercită controlul asupra activităţilor puterii executive în domeniul său de expertiză, participând la elaborarea politicii de securitate şi de apărare a ţării.


• Serviciile de informaţii

Oficiul pentru securitate al Ministerului de Interne are ca principale responsabilităţi
:

- colectarea şi procesarea informaţiilor care vizează desfăşurarea de activităţi violente care pot afecta ordinea constituţională şi integritatea teritorială a ţării;

- colectarea şi prelucrarea informaţiilor care reies din activitatea ostilă a altor structuri îndreptate împotriva statului;

- colectarea şi procesarea informaţiilor legate de activităţile teroriste, precum şi de finanţarea şi sprijinul acestora;

- apărarea secretelor de stat şi a informaţiilor clasificate de instituţiile abilitate ale statului;

- controlul şi descurajarea activităţilor de proliferare a armelor de distrugere în masă, a explozivilor, etc;

- colectarea şi prelucrarea informaţiilor vizând acte de corupţie
.
Al doilea serviciu important al ţării este Centrul militar de Intelligence pentru Apărarea Estoniei.
FRANŢA

Cadrul legal
- Legea nr. 1443/2007 privind înfiinţarea Comisiei parlamentare de supraveghere a activităţii serviciilor de informaţii;

- Decretul nr 445/2014 privind organizarea Direcţiei Generale pentru Securitate Internă;
- Decretul nr 386/2015 privind statutul funcţionarilor Direcţiei Generale pentru Securitate Externă.

• Controlul parlamentar - Comisia parlamentară de supraveghere a activităţii serviciilor de informaţii

În anul 2007, Parlamentul francez a adoptat legea de înfiinţare a Comisiei parlamentare de supraveghere a activităţii serviciilor de informaţii (Délégation parlementaire au renseignement), Legea nr. 1443/2007 - al cărui scop este acela de a permite membrilor Adunării Naţionale şi Senatului de a urmări activitatea generală a serviciilor de intelligence
.

DPR este un organism semi-permanent, compus din opt membri ai Senatului şi Adunării Naţionale. Dintre aceştia, patru sunt membri din oficiu, în calitate de preşedinţi ai Comisiilor juridice şi de apărare (atât în Senat, cât şi în Adunarea Naţională. Alţi 4 membri sunt aleşi de către preşedintele Senatului şi de cel al Assamble Nationale – câte un senator din partidul majoritar şi unul din opoziţie, la propunerea grupurilor politice. 

În conformitate cu prevederile legale, misiunea Comisiei este aceea de a urmări activitatea generală a serviciilor şi mijloacele utilizate pentru îndeplinirea sarcinilor.

Comisia poate audia pe primul-ministru, miniştrii, pe secretarul general pentru apărăre naţională, precum şi pe şefii serviciilor de informaţii, neputând audia personalul angajat în activitatea de intelligence
. 

Comisia nu are competenţe de a efectua investigaţii şi nu este implicată în audierile de confirmare a şefilor serviciilor. 

Legea menţionează că DPR nu este informată cu privire la activităţile operaţionale desfăşurate de servicii, instrucţiunile primite de la alte instituţii pentru activităţile desfăşurate, cheltuirea  fondurilor publice pentru realizarea acestor activităţi sau despre schimburile cu informaţii cu structurile similare din alte ţări.

Membrii comisiei au competenţe privind cunoaşterea criteriilor de informare sau de evaluare, care sunt protejate în temeiul art. 413-9 Cod penal, cu excepţia celor ce privesc comunicarea de date, care implică riscuri, şi care pot pune în pericol siguranţa sau viaţa unei persoane din interiorul sau din afara serviciilor de intelligence, precum şi procedurile specifice pentru obţinerea de informaţii.

Stafful Comisiei trebuie autorizat în acelaşi mod, în condiţiile definite de art. 413-9 Cod penal. Au caracter secret prevăzut de Legea privind apărarea naţională toate procesele, obiectele, documentele, informaţiile, reţelele de calculatoare, dispozitivele electronice de date sau fişierele ce conţin date privind apărarea naţională şi care au făcut obiectul clasificării conform criteriilor de secretizare, în ceea ce priveşte accesul sau diseminarea.

Pot face obiectul procedurii de autorizare, utilizarea de obiecte, documente, informaţii, reţele de calculatoare, date electronice sau fişiere a căror divulgare este de natură să dăuneze securităţii naţionale sau care ar putea conduce la desconspirarea unui secret privind apărarea naţională.

Nivelurile de clasificare al secretizării şi protecţiei sunt stabilite prin ordin al Consiliului de Stat.

Sancţiunile pentru nerespectarea atribuţiilor sunt prevăzute de art. 413-13 Cod penal
. Astfel, divulgarea oricărei informaţii care ar putea conduce, în mod direct sau indirect, la descoperirea identităţii unui agent al unui serviciu desemnat prin decret de către Consiliul de Stat, este pedepsită cu închisoare de până la 5 ani şi o amendă de 75.000 de euro. În cazul în care o astfel de dezvăluire a cauzat un prejudiciu integrităţii fizice sau psihice ale acestor persoane, soţului sau partenerului lor, sau descendenţilor ori ascendenţilor direcţi, pedepsele se majorează până la 7 ani de închisoare şi o amendă de 100.000 de euro. Atunci când dezvăluirea a cauzat moartea acestor persoane, pedepsele sunt majorate până la 10 ani de închisoare şi amendă de 150.000 euro. Divulgarea informaţiilor din neglijenţă se pedepseşte cu 3 ani de închisoare şi o amendă de 45.000 de euro.
Activitatea comisiei este secretă, şedinţele şi documentele fiind ţinute într-o cameră dotată cu echipamente de comunicare securizate şi acces limitat. 

În fiecare an, Comisia prezintă un raport public al activităţii sale, fără a face menţiuni legate de informaţii clasificate, poate face recomandări şi observaţii. 

În iulie 2008 a fost înfiinţat Consiliul Naţional de Informaţii (CNR), care este o structură ce coordonează activitatea tuturor serviciilor de informaţii franceze, fiind o entitate specializată din cadrul Consiliului de Apărare şi Securitate Naţională.

Rolul său este de a defini direcţiile strategice şi priorităţile pentru activitatea de intelligence. CNR stabileşte planificarea resurselor tehnice şi umane specializate ale serviciilor de informaţii:

- apărare: DGSE
, DRM
 şi DRSD
;

- protecţie internă: Direcţia Generală de Securitate Internă (ISB);

- economie: Direcţia Naţională de Informaţii şi Investigaţii Vamale (DNRED) şi „Tracfin”, o structură de prelucrare a informaţiilor şi de acţiune împotriva circuitelor financiare clandestine.

• Serviciile de informaţii ale Franţei


Comunitatea informativă a Franţei este formată din următoarele structuri: 

           Direcţia Generală a Securităţii Externe (DGSE)
, care are ca atribuţii culegerea şi analizarea informaţiilor, precum şi organizarea operaţiunilor speciale. Directorul său este numit de către Preşedinte; 


DGSE include următoarele servicii:


- Departamentul administraţie


- Departamentul strategie


- Departamentul de informaţii



-- Serviciul de Informaţii politice



-- Serviciul Informaţii şi Securitate


- Departamentul tehnic - responsabil pentru intelligence electronic


- Departamentul operaţiuni


- Divizia de acţiune - responsabilă pentru operaţiuni sub acoperire.

          Direcţia pentru informaţii militare - componentă a Ministerului Apărării. 


Direcţia Generală pentru Securitate Internă (DCRI)
, se află sub coordonarea Ministerului de Interne.  


Principalele atribuţii:


a) asigură prevenirea şi contribuie la eliminarea tuturor formelor de interferenţă străină în activitatea instituţiilor franceze;


b) se implică în prevenirea şi reprimarea actelor de terorism care subminează securitatea statului, integritatea teritoriului sau permanenţa instituţiilor Republicii;


c) participă la supravegherea persoanelor şi grupurilor radicale care pot desfăşura activităţi violente ce pot submina securitatea naţională;


d) se implică în prevenirea şi reprimarea actelor care aduc atingere apărării naţionale sau a celor care afectează potenţialul economic, industrial sau ştiinţific al ţării;


e) se implică în activităţile de prevenire şi de eliminare legate de achiziţionarea sau producerea de arme de distrugere în masă;


f) se implică în supravegherea activităţilor organizaţiilor teroriste şi criminale internaţionale ce ar putea afecta securitatea naţională;


g) se implică în prevenirea şi reprimarea infracţiunilor legate de tehnologia informaţiei şi comunicaţiilor.


h) contribuie la supravegherea funcţionării comunicaţiilor electronice şi radio.


Pe lângă aceste structuri, funcţionează:

- Direcţia de Protecţie pentru securitate şi apărare (DPSD)


- Direcţia naţională pentru informaţii şi investigaţii vamale (DNRED)


- Serviciul de prelucrare a informaţiilor şi de acţiune împotriva circuitelor financiare ilicite (Tracfin).

           În ce priveşte controlul serviciilor secrete, există încă trei comisii prezidenţiale şi guvernamentale:


- Centrul Interministerial de Comunicaţii (GIC) răspunde în faţa Primului ministru şi controlează activitatea de supraveghere a convorbirilor telefonice. 


- Comisia Interministerială pentru Informaţii (CIR) este controlată de o Comisie de Apărare coordonată direct de Preşedinte. Această structură coordonează activitatea tuturor serviciilor de informaţii şi analiză. 


- Comisia Specială de Contrainformaţii răspunde de supravegherea activităţilor de contrainformaţii. 


Germania 


Cadrul legal


- Constituţia Germaniei;


- Legea privind restricţionarea secretului corespondenţei, poştei şi telecomunicaţiilor;


- Legea federală privind protecţia Constituţiei;


- Legea privind Serviciul Federal de Informaţii;


- Legea privind Serviciul Militar de Contrainformaţii.


Oficiul Federal pentru Apărarea Constituţiei este structura care coordonează activitatea serviciilor de informaţii la nivel federal. Oficiul pune în practică două principii fundamentale exprimate de Constituţia Germaniei: 

- garantarea drepturilor fundamentale ale omului;

- funcţionarea într-un cadru strict legal a puterilor politice. 

Principalele sarcini ale Oficiului sunt reprezentate de supravegherea respectării drepturilor şi libertăţilor fundamentale ale omului şi prevenirea eventualelor derapaje şi excese ale puterii politice. 

           În Germania există patru mecanisme de control a activităţii serviciilor de informaţii: 

• controlul parlamentar;

• controlul administrativ;

• controlul judiciar; 

• controlul societăţii civile. 

Oficiul Federal are obligaţia de a coopera la nivelul landurilor cu autorităţile competente, potrivit prevederilor legale, mecanismele de control fiind aplicate atât la nivel federal, cât şi la nivel local. 

           Controlul administrativ are trei forme care presupun aplicarea unui cadru strict de acţiune al Oficiului federal, acest lucru fiind considerat tot o formă a controlului parlamentar: 

           -  supervizarea activităţii serviciilor de informaţii care se află în subordinea Ministerului de Interne. Acesta răspunde în faţa Parlamentului pentru activitatea serviciilor din subordine;

           - supervizarea bugetară realizată de Oficiul General de Audit, care întocmeşte rapoarte de activitate financiară ale serviciilor de informaţii. Rapoartele sunt înaintate Parlamentului;

           - supervizarea activităţii Oficiului federal de către Comisia Federală de Date, care întocmeşte rapoarte proprii de activitate, care sunt înainte Parlamentului la fiecare doi ani.


• Comisia parlamentară de control a serviciilor de informaţii

           Controlul parlamentar a fost reorganizat în perioada 1992-1999 în urma reformelor ce au fost aduse în activitatea şi structura serviciilor de informaţii. 

În conformitate cu articolul 45d alin. (1) din Constituţia germană
, Bundestag-ul numeşte un grup de lucru care să controleze activităţile de intelligence ale statului federal. În mod regulat serviciile trebuie să prezinte grupului parlamentar de control (PKGr) justificări cuprinzătoare pentru activităţile desfăşurate, precum şi pentru orice altă chestiune de interes deosebit pentru legislativ. PKGr poate solicita, de asemenea, rapoarte suplimentare cu privire la probleme de interes, având atribuţii directe în programul anual de consultări privind bugetele serviciilor de informaţii. Angajaţii serviciilor de informaţii pot contacta direct PKGr
. 

Potivit prevederilor Legii care reglementează controlul parlamentar al activităţilor de informaţii federale, în ceea ce priveşte activităţile Oficiului Federal pentru Protecţia Constituţiei, Serviciului Federal de Informaţii şi Serviciului de Contrainformaţii Militare, Guvernul federal va face obiectul supravegherii Grupului de control parlamentar
.

La începutul activităţii unui nou Parlament, Bundestag-ul german va alege membrii Comisiei parlamentare de control, stabilindu-se numărul de membri, componenţa politică şi metodele de lucru. În cazul în care un membru părăseşte Bundestag-ul sau grupul lui parlamentar, sau în cazul în care este numit în calitate de ministru sau secretar de stat, acesta va pierde calitatea de membru al comisiei. 

Comisia trebuie să se întrunească cel puţin o dată la fiecare trei luni şi îşi stabileşte propriul regulament de procedură.

Orice membru al Parlamentului poate solicita ca grupul de control parlamentar să fie convocat şi să furnizate informaţii într-o problemă de interes.

Principalele atribuţii sunt următoarele
:

- comisia are drepturi de supraveghere extinse, putând solicita Guvernului Federal şi autorităţilor statului trimiterea de fişiere şi documente oficiale păstrate în siguranţă, inclusiv originale, dacă este necesar, transmiterea de date, în anumite condiţii având dreptul să analizeze dosare secrete, putând solicita şi accesul la sediile oficiale ale autorităţilor statului.
- după notificarea Guvernului Federal, comisia are competenţa de a audia membri ai serviciilor de informaţii, personal şi membrii ai Guvernului Federal, precum şi angajaţi ai altor autorităţi federale, putând solicita informaţii scrise de la aceştia. Persoanele audiate sunt obligate să furnizeze informaţii complete şi corecte.
- Guvernul federal trebuie să îndeplinească cerinţele grupului parlamentar de control.
- instanţele judecătoreşti şi autorităţile publice sunt obligate să asigure asistenţă juridică oficială şi, în special, să transmită date electronice. În măsura în care sunt implicate date cu caracter personal, astfel de date pot să fie transmise şi utilizate exclusiv în scop parlamentar de către comisie.
- în anumite cazuri, după consultarea cu Guvernul Federal, comisia poate numi un expert pentru a efecta inspecţii în scopul îndeplinirii competenţelor sale de supraveghere. Acest lucru se realizează cu votul a două treimi dintre membrii săi. Expertul trebuie să raporteze rezultatele inspecţiilor sale comisiei.
- cu votul a două treimi dintre membri, comisia poate decide dacă înaintează  un raport scris cu privire la inspecţiile realizate către Bundestag. Raportul poate conţine date cu caracter personal, în măsura în care acest lucru este necesar pentru ca rezultatele inspecţiei să fie clare sau dacă persoanele afectate au consimţit la publicarea datelor sau dacă divulgarea acestor date este în interes public.
- membrii serviciilor de informaţii au dreptul de a face observaţii sau propuneri direct comisiei, fără a urma calea ierarhică, dar nu în interes propriu sau pentru nevoile altor membri ai acestor structuri. Observaţiile lor se adresează simultan comisiei şi şefilor ierarhici. Comisia este obligată să transmită observaţiile sau propunerile Guvernului Federal pentru avizare.
- petiţiile adresate de cetăţeni Bundestag-ului german privind conduita autorităţilor aflate în sfera de competenţa a comisiei pot fi înaintate grupului de control.

- preşedintele, adjunctul acestuia sau un membru autorizat poate să ia parte, în calitate de consilier, la şedinţele Comisiei confidenţiale instituite prin secţiunea 10a din Codul bugetar federal. De asemenea, preşedintele Comisiei secrete, sau un deputat/membru autorizat poate lua parte la reuniunile grupului de control parlamentar, în calitate de consultant.

- proiectele planurilor economice anuale ale serviciilor trebuie să fie transmise grupului de control în vederea consultării, în cursul anului bugetar. 


- deliberările comisiei sunt secrete. Membrii grupului de control şi acei membri ai Comisiei confidenţiale, care iau parte la reuniuni, sunt obligaţi să păstreze secretul problemelor care au ajuns la cunoştinţa lor, ca urmare a activităţii desfăşurate în cadrul grupului de control. 


- membrii grupului de control parlamentar au dreptul să numească stafful comisiei după consultarea cu Guvernul federal, sub rezerva aprobării de către comisie. Stafful nu are acces la reuniunile comisiei, decât cu aprobarea a două treimi din numărul membrilor comisiei. Personalul desemnat să lucreze cu fişierele şi datele electronice primite de comisie trebuie să depună un jurământ prin care să păstreze secretul datelor de care iau cunoştinţă.

- la jumătatea mandatului şi la finalul fiecărei perioade electorale, comisia  raportează Bundestag-ului rezultatele obţinute în activitatea depusă. În aceste rapoarte, comisia trebuie să menţioneze dacă Guvernul Federal şi-a îndeplinit obligaţiile sale faţă de grupul de control, în special obligaţia de a furniza informaţii în cauzele deosebit de importante.

Curtea Constituţională Federală se pronunţă cu privire diferendele dintre grupul de control şi Guvernul Federal.

           Activitatea Comisiei de Control este sprijinită de Comisia G10, al cărui nume face trimitere la art.10 al Constituţiei germane, care se referă la apărarea secretului corespondenţei şi al comunicaţiilor. Sarcina acestei Comisii este aceea de a preveni orice abuzuri în acest domeniu ale serviciilor de informaţii. Comisia G10 primeşte lunar un raport din partea Ministerului de Interne cu numărul de solicitări de interceptări ale convorbirilor telefonice. Această Comisie supraveghează şi activitatea poliţiei din cele 16 landuri ale ţării. 

Comisia G10 cuprinde un preşedinte de profesie jurist, trei preşedinţi asociaţi şi patru membri supleanţi care pot lua parte la reuniuni, care pot pune întrebări şi pot solicita date. Membrii Comisiei G10 trebuie să rămână independenţi în îndeplinirea îndatoririlor lor şi nu se supun vreunei structuri. Ei trebuie să deţină o funcţie publică de onoare şi sunt numiţi de grupul de control parlamentar, în urma unei audieri realizate de către Guvernul Federal.

Discuţiile Comisiei G10 sunt confidenţiale. Membrii Comisiei sunt obligaţi să păstreze confidenţialitatea problemelor de care au cunoştinţă în cursul activităţile lor în cadrul Comisiei. Această obligaţie continuă să se aplice şi după ce părăsesc Comisia.

           Controlul serviciilor de informaţii se mai realizează şi din punct de vedere financiar, prin intermediul unei comisii confidenţiale a Bundestag-ului, alcătuită din 3 membri, care aprobă bugetul serviciilor de informaţii.


• Serviciile de informaţii

Cele trei servicii de informaţii ale Germaniei sunt Serviciul Federal de Informaţii (BND), Serviciul de Contrainformaţii Militare (MAD) şi Oficiul Federal pentru Protecţia Constituţiei (BfV). Statele federale sau landurile au propriile lor birouri ale Oficiului Federal, care cooperează îndeaproape cu structura centrală - Reţeaua privind protecţia Constituţiei
.

Sarcina legală a serviciilor de informaţii aceea de a colecta şi analiza informaţii. 

BND, care se află sub autoritatea şefului Cancelariei Federale, este serviciul de informaţii externe. Colectează informaţii de importanţă pentru politica externă şi de securitate ale Republicii Federale. 

BfV se află sub coordonarea Ministrului Federal al Internelor. Este un serviciu de informaţii interne care este responsabil pentru identificarea şi raportarea activităţilor neconstituţionale, ameninţărilor de securitate internă şi celor de spionaj ale serviciilor de informaţii străine din Germania. 

MAD este este în subordinea Ministerului Federal al Apărării. Acesta investighează activităţi care sunt neconstituţionale sau pun în pericol securitatea statului şi sunt orientate împotriva forţelor armate federale.

Serviciile de informaţii pot folosi agenţi şi informatori pentru desfăşurarea activităţilor, pot formula observaţii, pot face înregistrări fotografice şi de sunet sub acoperire, pot efectua supravegheri ale corespondenţei poştale şi de telecomunicaţii şi pot folosi orice alte mijloace clasificate drept resurse de intelligence pentru a obţine informaţii în secret. 

Nu au competenţe specifice organelor de poliţie şi nu pot emite ordine. În cazul în care serviciile de informaţii identifică un risc pentru siguranţa publică, nu sunt împuternicite să-l elimine, dar pot pune la dispoziţia organelor de poliţie competente, datele necesare, în conformitate cu prevederile legale. Principiul unei diviziuni a autorităţii între poliţie şi serviciile de informaţii, cunoscut sub numele de regula de separare, este proiectat pentru a preveni o concentrare a puterilor.

Metodele de culegere de informaţii sub acoperire pot afecta semnificativ drepturile fundamentale ale omului, cum ar fi protecţia corespondenţei private şi a telecomunicaţiilor (art. 10 din Legea fundamentală), inviolabilitatea domiciliului (art. 13) şi confidenţialitatea informaţiilor cu caracter personal (art. 2 alin. (1) din Legea fundamentală, coroborat cu art. 1 alin. (1)). Constituţia impune restricţii severe privind utilizarea resurselor de intelligence, care este supusă principiilor proporţionalităţii, neamestecului în viaţa privată şi supremaţiei legii.

Statutele speciale stabilesc cerinţe mai detaliate pentru activitatea serviciilor de informaţii: Legea privind protecţia federală a Constituţiei, Legea privind Serviciul Federal de Informaţii, Legea privind Serviciul de Contrainformaţii Militare şi Legea privind restricţionarea secretului corespondenţei, poştei şi telecomunicaţiilor, cunoscută sub numele de Legea G10
.

Serviciul Federal de Informaţii (BND)

Serviciul Federal de Informaţii este o autoritate federală superioară aflată în aria de responsabilitate a şefului Cancelariei Federale. Serviciul Federal de Informaţii colectează şi analizează datele necesare pentru obţinerea de informaţii externe, activitate care este de o importanţă deosebită pentru politica externă şi de securitate a Germaniei.

Principalele competenţe sunt următoarele:

- colectarea, procesarea şi utilizarea informaţiilor necesare, inclusiv date cu caracter personal, în măsura în care acest lucru nu intră în conflict cu prevederile Legii privind protecţia datelor federale sau a altor reglementări speciale.

- protecţia personalului propriu, a facilităţilor, obiectelor şi surselor împotriva activităţilor sensibile sau secrete;

- verificarea persoanelor care lucrează sau urmează să lucreze pentru acest serviciu;

- verificarea informaţiilor obţinute, care sunt necesare pentru îndeplinirea funcţiilor; 

- urmărirea evenimentelor din străinătate care sunt importante pentru politica externă şi de securitate a Germaniei, în cazul în care aceste informaţii pot fi obţinute numai în acest fel şi nici o altă autoritate nu este responsabilă pentru colectarea lor. 

Serviciul Federal de Informaţii poate comunica informaţii, inclusiv date cu caracter personal, autorităţilor interne, dacă acest lucru este necesar pentru îndeplinirea funcţiilor sale, sau dacă destinatarul are nevoie de datele respective în scopul siguranţei publice. Cu excepţia cazului în care legea prevede altfel, beneficiarul poate utiliza datele primite numai în scopul pentru care au fost transmise. 

Serviciul Federal de Informaţii informează şeful Cancelariei Federale cu privire la activităţile sale. În plus, aceasta informează în mod direct miniştrii federali în limitele competenţelor lor, în acest context, comunicarea datelor cu caracter personal fiind admisibilă.

Serviciul de Contrainformaţii Militare (MAD) 

 Scopul înfiinţarii Serviciului de Contrainformaţii Militare al Ministerului Apărării a fost acela de colectare şi analiză a informaţiilor, în mod specific a datelor pertinente privind persoane, informaţii şi documente referitoare la:

- acţiunile îndreptate împotriva ordinii libere şi democratice, existenţei şi securităţii Guvernului Federal sau a unuia dintre statele federale;

- acţiunile care reprezintă o ameninţare la adresa securităţii naţionale, de spionaj, în numele unei puteri străine, cu condiţia ca aceste acţiuni să vizeze personal, agenţii sau instalaţii din aria de responsabilitate a Ministerului Federal al Apărării. 


În plus, Serviciul este responsabil pentru colectarea şi analizarea informaţiilor  privind implicarea angajaţilor din aria de responsabilitate a Ministerului Federal al Apărării în activităţi similare celor menţionate mai sus, precum şi contrare idealului de coexistenţă paşnică a naţiunilor.


Oficiul Federal pentru Protecţia Constituţiei (BfV)


În conformitate cu secţiunea 3 din Legea care reglementează cooperarea dintre Federaţie şi statele federale în probleme legate de protecţia Constituţiei şi privind Oficiul Federal pentru Protecţia Constituţiei (BVerfSchG), serviciul de informaţii interne - Oficiul Federal pentru protecţia Constituţiei şi serviciile de informaţii ale statelor federale, au fost însărcinate cu colectarea şi analizarea informaţiilor privind


acţiunile:


- îndreptate împotriva ordinii democratice; 


- împotriva existenţei şi securităţii Federaţiei sau a unuia dintre statele sale; 
- care vizează împiedicarea în mod ilegal a organelor constituţionale ale Federaţiei sau ale unuia dintre statele sale sau a membrilor acestora în exercitarea funcţiilor lor; 


- care pun în pericol interesele externe ale Germaniei, prin folosirea violenţei sau pregătiri pentru aceasta sau care sunt îndreptate împotriva ideii de înţelegere internaţională, în special împotriva coexistenţei paşnice a popoarelor;


- desfăşurate în numele unei puteri străine;


- de sabotaj;


- care pun în pericol personalul şi securitatea fizică a acestuia.


BfV colectează de departe cea mai mare parte a informaţiilor din surse deschise şi, în general, accesibile. 


Pentru colectarea informaţiilor, BfV poate utiliza totalitatea mijloacelor de lucuru ale unui serviciu secret. Toate acţiunile legate de interceptări de orice tip trebuie supuse aprobării comisiei parlamentare de control.

Italia


Cadrul legal


- Legea privind securitatea naţională nr. 124/2007;


- Regulamentul Camerei Deputaţilor;


- Regulamentul Senatului.

• Controlul parlamentar - Comisia parlamentară pentru securitatea Republicii

Comisia parlamentară pentru securitatea Republicii se compune din cinci deputaţi şi cinci senatori care sunt numiţi de către preşedinţii celor două Camere ale Parlamentului în termen de douăzeci de zile de la începutul sesiunii parlamentare. Structura politică a Comisiei se realizează în funcţie de proporţia membrilor din grupurile parlamentare, asigurând reprezentarea egală a grupurilor de opoziţie şi a celor din majoritate
.

Comisia verifică în mod constant şi sistematic că activităţile serviciilor naţionale de informaţii şi securitate sunt efectuate cu respectarea Constituţiei şi a legii, în apărarea exclusivă a interesele Republicii şi instituţiilor sale.

Comisia este responsabilă de verificarea secretizării activităţilor serviciilor, în conformitate cu prevederile legale.

Biroul Comisiei este format dintr-un preşedinte, un vice-preşedinte şi un secretar, aleşi de către membrii Comisiei, prin vot secret. Preşedintele este ales dintre membrii grupurilor de opoziţie, acesta trebuind să fie ales cu o majoritate absolută.

În exercitarea atribuţiilor sale, Comisia parlamentară pentru securitatea Republicii va audia periodic pe Preşedintele Consiliului de Miniştri (sau Autoritatea delegată), pe Preşedintele Comisiei interministeriale pentru Securitatea Republicii (CISR), miniştrii care formează CISR, precum şi pe directorii serviciilor secrete.

Comisia va avea, de asemenea, dreptul, în cazuri excepţionale, să solicite audierea persoanelor angajate în sistemul de informaţii, prin cerere scrisă, motivată. Decizia va fi comunicată preşedintelui Consiliului de Miniştri, care poate sub propria răspundere să se opună solicitării, precizând motivele sale.

Comisia are competenţa de a audia orice altă persoană (care nu aparţine sistemului de informaţii), dacă se consideră că este în măsură să furnizeze informaţii sau evaluări considerate utile pentru exercitarea controlului parlamentar.

Toate persoanele audiate sunt obligate să furnizeze informaţiile pe care le deţin în ceea ce priveşte aspectele de interes pentru comisie.

Comisia are competenţa (inclusiv prin derogare de la interdicţia prevăzută la art.329 Cod de procedură penală) de a obţine copii ale înregistrărilor sau documentelor referitoare la proceduri sau informaţii efectuate de către o autoritate judiciară sau de un alt organ de anchetă, precum şi copii ale înregistrărilor sau documentelor referitoare la investigaţii sau anchete parlamentare. Autoritatea judiciară poate transmite, de asemenea, copii ale înregistrărilor sau ale documentelor pe care le deţine, din proprie iniţiativă.

Autoritatea judiciară furnizează cu promptitudine documentaţia solicitată în conformitate cu prevederile legale, cu excepţia cazului în care aceasta întocmeşte o notificare, prin ordin, în care precizează motivele de ordin preliminar privind necesitatea de a amâna o astfel de transmitere. În cazul în care motivele amânării nu mai există, autoritatea judiciară va transmite toate solicitate fără întârziere. Solicitările de documente sunt valabile pentru o perioadă de 6 luni, putând fi reînnoite, dar devin caduce după finalizarea anchetelor preliminare.

Comisia are competenţa de a obţine informaţii de interes pentru aceasta din partea organismelor publice administrative, precum şi copii ale înregistrărilor şi documentelor păstrate, produse sau achiziţionate de acestea.

În cazul în care comunicarea unei informaţii sau transmiterea unei copii reprezintă un risc prin care se poate aduce atingere securităţii Republicii, relaţiilor cu statele străine, desfăşurării unor operaţiuni în curs de desfăşurare sau siguranţei surselor externe, sau membrilor serviciilor de informaţii, destinatarul cererii trebuie să invoce necesitatea de a păstra confidenţialitatea în faţa Comisiei. În cazul în care informaţiile sau faptele nu reprezintă un secret, destinatarul cererii nu poate invoca confidenţialitatea.  

Fără a aduce atingere dispoziţiilor legale, niciun secret de serviciu, bancar sau profesional nu pot fi invocate în faţa comisiei, cu excepţia taxei datorate avocatului de către clientul său în cadrul unei proceduri judiciare.

Atunci când informaţiile solicitate, înregistrările sau documentele au fost considerate secrete de către Comisiile parlamentare de anchetă, o astfel de secretizare nu poate fi invocată în faţa Comisiei parlamentare pentru securitatea Republicii.

Comisia are competenţa de a verifica în mod direct documentaţia cheltuielilor pentru operaţiunile finalizate. În acest scop, acesta va avea acces la arhivele centrale ale serviciilor de informaţii.

Comisia are competenţa de a accesa şi de a efectua controale la faţa locului în birourile care intră în competenţa sistemului de informaţii de securitate. Acesta comunică astfel de acţiuni prin solicitări prealabile adresate preşedintelui Consiliului de Miniştri. În condiţiile legii, preşedintele Consiliului de Miniştri are competenţa de a amâna accesul, dacă apreciază că există riscul de interferenţă cu operaţiunile aflate în desfăşurare.

Comisia parlamentară pentru securitatea Republicii îşi dă avizul cu privire la modificările prevăzute pentru legile specifice, precum şi celor aparţinând oricărui alt proiect privind organizarea şi statutul personalului care îşi desfăşoară activitatea în cadrul serviciilor de informaţii. Comisia îşi dă, de asemenea, acordul cu privire la deciziile luate de CISR în ceea ce priveşte repartizarea resurselor financiare între serviciile de informaţii, precum şi asupra bugetelor aferente acestora, a conturilor finale, precum şi în ceea ce priveşte planul anual de activitate al Oficiului de inspecţie.

Preşedintele Consiliului de Miniştri va înainta preşedintelui Comisiei parlamentare pentru securitatea Republicii, în avans, numele directorului general şi adjunct al Departamentului Intelligence şi ale directorilor şi directorilor adjuncţi ai serviciilor secrete de securitate.

Comisia înaintează avizele menţionate în termen de o lună de la primirea documentului, acest interval putând fi prelungit o singură dată, dar nu mai mult de 15 zile.

La fiecare 6 luni, preşedintele Consiliului de Miniştri va trimite un raport cu privire la activităţile serviciilor de informaţii de securitate Comisiei parlamentare pentru securitatea Republicii. Raportul trebuie să conţină o analiză a situaţiei şi a pericolelor care ameninţă securitatea Italiei.

Departamentul Intelligence transmite Comisiei toate regulamentele şi directivele emise de Preşedintele Consiliului de Miniştri cu privire la tematica ce este de competenţa Comisiei, precum şi decretele şi regulamentele privind organizarea şi statutul personalului specific angajat.

Ministrul de interne, ministrul apărării şi ministrul afacerilor externe vor trimite Comisiei regulamentele pe care le întocmesc în ceea ce priveşte activităţile conexe informaţiilor de securitate.

Preşedintele Consiliului de Miniştri comunică fără întârziere Comisiei constituirea arhivelor Departamentului Intelligence şi ale serviciilor de informaţii.

În raportul său bianual, preşedintele Consiliului de Miniştri furnizează informaţii Departamentului Intelligence şi serviciilor de informaţii cu privire la cheltuielile efectuate într-o perioadă de 6 luni. De asemenea, în raportul său semestrial, Preşedintele Consiliului de Miniştri informează Comisia cu privire la colectarea de către structurile de informaţii a  datelor cu caracter personal, necesare desfăşurării activităţii. 

Raportul semestrial mai furnizează informaţii cu privire la numărul angajaţilor din structuri, recrutarea personalului în timpul perioadei de referinţă, precum şi cu privire la cazurile de numire directă, indicând criteriile şi procedura de selecţie adoptată.


• Legea privind securitatea naţională nr. 124/2007
Potrivit legii, sistemul de informaţii pentru securitatea Republicii este constituit din preşedintele Consiliului de Miniştri, Comitetul interministerial pentru securitatea Republicii (CISR), Autoritatea delegată (în cazul în care este numită), Serviciul de Informaţii de Securitate şi serviciile de informaţii intern (AISI) şi extern (AISE)
. 

Departamentul Intelligence îndeplineşte următoarele sarcini:

a) coordonează toate activităţile de intelligence şi revizuieşte rezultatele activităţilor desfăşurate de AISE şi AISI, fără a aduce atingere competenţei lor în colectarea de informaţii, precum şi în ceea ce priveşte colaborarea cu servicii similare din ţările străine;

b) se informează în mod constant cu privire la operaţiunile care intră în competenţa serviciilor de informaţii, primind rapoartele şi analizele produse de Sistemul de Informaţii de Securitate, pe care le înaintează Preşedintelui Consiliului de Miniştri;

c) adună informaţiile, analizele şi rapoartele care sosesc de la serviciile de informaţii, forţele armate şi forţele de poliţie, de la entităţile administrative ale statului şi de la structurile de cercetare, inclusiv private. Fără a aduce atingere competenţelor exclusive ale AISE şi AISI, elaborează propriile planuri de colectare de informaţii operaţionale, elaborând analize strategice specifice. De asemenea, trebuie să facă evaluări şi previziuni bazate pe contribuţiile analitice sectoriale realizate de AISE şi AISI;

d) în parte, pe baza informaţiilor şi a rapoartelor menţionate mai sus, acesta întocmeşte analize globale pe care le depune la CISR, precum şi proiectele de culegere de informaţii pe care le înaintează Preşedintelui Consiliului de Miniştri, după obţinerea avizului CISR;

d1) coordonează activităţile de culegere de informaţii necesare consolidării apărării naţionale cibernetice;

e) promovează şi asigură schimbul de informaţii între AISE, AISI şi forţele de poliţie.

f) la îndrumarea Preşedintelui Consiliului de Miniştri (după consultarea prealabilă cu CISR), va transmite informaţii şi analize pentru toate entităţile publice administrative sau structuri, care au un interes în obţinerea de informaţii de securitate;

g) în acord cu AISE şi AISI, elaborează un plan pentru activitatea de resurse umane şi de materiale sau de orice alt tip de resurse necesare pentru activităţile serviciilor secrete, care urmează să fie supuse aprobării Preşedintelui Consiliului de Miniştri;

h) după consultarea AISE şi AISI, elaborează proiectul de regulament al structurilor de informaţii, pe care îl supune spre aprobare Preşedintelui Consiliului de Miniştri;

i) supraveghează activitatea AISE şi AISI, verifică dacă activităţile serviciilor sunt conforme cu legea şi regulamentele guvernamentale, precum şi cu directivele şi prevederile emise de către Preşedintele Consiliului de Miniştri; 
l) asigură punerea în aplicare a dispoziţiilor emise de preşedintele Consiliului de Miniştri în scopul protecţiei secretului de stat şi a clasificărilor de securitate, asigurându-se de aplicarea lor corectă;

m) urmăreşte promovarea şi diseminarea unei conştiinţe de securitate; 
n) elaborează linii directoare pentru gestionarea unitară a personalului din structuri, în conformitate cu specificaţiile prevăzute în regulamentul aprobat;

n1) fără a aduce atingere competenţelor operaţionale ale AISE şi AISI, gestionează achiziţiile şi serviciile de logistică comune.
 Comitetul interministerial pentru securitatea Republicii (CISR) s-a înfiinţat în cadrul Preşedinţiei Consiliului de Miniştri, având menirea de a consilia, propune şi de a lua decizii în ceea ce priveşte liniile şi obiectivele generale ale politicii de informaţii de securitate.

Comitetul elaborează principiile directoare şi obiectivele de bază generale care trebuie urmărite în cadrul politicii de informaţii de securitate, trebuind să ia decizii în ceea ce priveşte repartizarea resurselor financiare între DIS şi serviciile de informaţii, precum şi în ceea ce priveşte bugetele aferente acestora şi conturile lor.

Comitetul este prezidat de către preşedintele Consiliului de Miniştri şi cuprinde Autoritatea delegată, ministrul afacerilor externe, ministrul de interne, ministrul apărării, ministrul justiţiei, ministrul economiei şi finanţelor şi ministrul dezvoltării economice.

Directorul general al DIS are funcţia de secretar al Comitetului.

Preşedintele Consiliului de Miniştri poate să invite la şedinţe (fără drept de vot) alţi membri ai Consiliului de Miniştri, directorii AISE şi AISI, precum şi şefi ai autorităţilor civile sau militare, a căror prezenţă poate fi considerată necesară din timp în timp, în ceea ce priveşte problemele de pe ordinea de zi.
Funcţiile atribuite în temeiul legii Departamentului Intelligence, AISE şi AISI nu pot fi efectuate de către alte agenţii, organisme sau structuri.

Departamentul Statului Major al Apărării Generale de Informaţii şi Securitate (RIS) îşi îndeplineşte în mod exclusiv sarcinile care rezultă din activităţile tehnico-militare şi ale poliţiei militare, pentru a proteja facilităţile şi activităţile forţelor armate în străinătate. 

• Serviciile de informaţii

Agenţia de Informaţii şi Securitate Externă (AISE) are competenţe de a investiga şi de a prelucra toate informaţiile necesare apărării independenţei, integrităţii şi securităţii Republicii privind ameninţările din străinătate.


Sunt de competenţa AISE
:


- activităţile de securitate a informaţiilor externe care vizează protecţia politică, militară, economică, ştiinţifică şi industrială a Italiei;

- detectarea activităţilor de spionaj îndreptate împotriva teritoriului naţional şi care vizează deteriorarea intereselor naţionale;

- combaterea proliferării activităţilor cu materiale strategice. 

AISE răspunde în faţa preşedintelui Consiliului de Miniştri şi informează, cu promptitudine şi în mod continuu, Ministerul apărării, al afacerilor externe şi cel de interne, pentru problemele care ţin de competenţa lor.


Agenţia de informaţii şi securitate internă (AISI) are sarcina de a investiga şi prelucra toate informaţiile necesare pentru apărarea securităţii naţionale şi a instituţiilor democratice, faţă de orice ameninţare, activitate subversivă sau orice altă formă de agresiune criminală sau teroristă
.


În special, sunt de competenta AISI:


- activităţile de securitate a informaţiilor interne care vizează protecţia politică, militară, ştiinţifică şi economică a ţării;

- detectarea activităţilor de spionaj îndreptate împotriva teritoriului naţional şi care vizează deteriorarea intereselor naţionale.



AISI răspunde în faţa preşedintelui Consiliului de Miniştri şi informează, cu promptitudine şi în mod continuu, Ministrul de interne, al afacerilor externe şi cel al apărării, pentru problemele ce ţin de competenţa lor.
MAREA BRITANIE

Cadrul legal
- Legea privind serviciile de informaţii;
- Legea privind justiţia şi securitatea;

- Legea privind serviciile de informaţii;

- Legea privind serviciile de securitate.
• Controlul parlamentar - Comisia pentru informaţii şi securitate
Comisia pentru informaţii şi securitate (ISC)
 a fost înfiinţată în anul 1994 în temeiul Legii privind serviciile de informaţii
. Aceasta a fost reformată prin Legea privind justiţia şi securitatea
, adoptată în anul 2013, care a stabilit că structura respectivă devine o comisie a Parlamentului. 

Iniţial, principalele atribuţii ale Comisiei au vizat examinarea cheltuielilor, administrarea şi politicile vizând principalele trei agenţii de informaţii din Marea Britanie (Serviciul de Securitate – MI5
, Serviciul de Informaţii Secrete – MI6
 (SIS) şi Government Communications Headquarters
 (GCHQ)). În prezent, Comisia are atribuţii şi în ceea ce priveşte activitatea Serviciului de Informaţii Militare, Oficiului pentru securitate şi contra-terorism, precum şi a altor structuri (Joint Intelligence Committee (JIC); the Assessments Staff; and the National Security Secretariat).


ISC este format din 9 membri care fac parte din Camera Comunelor şi Camera Lorzilor. Ei sunt nominalizaţi de către Primul-ministru după consultarea liderului opoziţiei, la începutul sesiunii parlamentare, şi sunt numiţi de către Parlament. Preşedintele acestei comisii nu trebuie să fie membru al partidului de guvernământ. Cvorumul pentru desfăşurarea lucrărilor comisiei este de 3 membri, iar deliberările sunt confidenţiale.

Membrii Comisiei fac obiectul secţiunii 1 alin. (1) litera (b) al Legii privind secretele oficiale şi au acces la materiale clasificate necesare îndeplinirii sarcinilor lor. Comisia poate audia miniştri ai guvernului şi înalţi funcţionari pentru redactarea rapoartelor anuale sau speciale.
Înainte de înaintarea raportului către Parlament, Comisia trebuie să-l înainteze primului-ministru.

Comisia trebuie să excludă orice problemă din rapoarte dacă primul-ministru, după consultarea cu ISC, consideră că această chestiune ar prejudicia evaluarea continuă a funcţiilor serviciilor menţionate mai sus sau a oricărei alte persoane ce desfăşoară activităţi ce intră sub incidenţa legii.

Raportul înaintat Parlamentului trebuie să conţină o notă prin care să se menţioneze materia exclusă. De asemenea, Comisia poate întocmi un raport privind chestiunile care trebuie excluse, pe care îl înaintează primului-ministru.

Pe lângă atribuţiile menţionate, Comisia poate examina sau supraveghea în alt mod alte activităţi ale Guvernului în ceea ce priveşte problemele de securitate sau de informaţii, aşa cum sunt stabilite în memorandum-uri.
Comisia poate să ia în considerare orice speţă operaţională, dar numai în măsura:

- în care aceasta nu mai face parte din nici o activitate în curs de desfăşurare; 
- prezintă un interes naţional semnificativ;
- primul-ministru a solicitat Comisiei acest lucru;

- luarea în considerare a problemei de către Comisie este limitată la luarea în considerare a informaţiilor furnizate în mod voluntar către Comisie de către Serviciul de Securitate, Serviciul de Informaţii Secrete, Government Communications Headquarters, sau un departament guvernamental.

• Comunitatea de informaţii


Potrivit legii, Comunitatea de Informaţii britanică are următoarele atribuţii:


- avertizează Guvernul privind ameninţările la adresa securităţii naţionale;


- sprijină Guvernul în promovarea stabilităţii internaţionale;


- asigură suportul şi protecţia forţelor militare britanice;


- contribuie la consolidarea economiei naţionale;


- sprijină eforturile Guvernului pentru eliminarea terorismului şi a crimei organizate.


Comunitatea de Informaţii a Marii Britanii este compusă din trei servicii: 


• Serviciul Secret de Informaţii (SIS);


• Cartierul General de Comunicaţii al Guvernului (GCHQ);


• Serviciul de Securitate.


Primele două structuri funcţionează în baza Legii privind Serviciile de Informaţii
 (1994), iar ultimul în baza celor două Legi privind Serviciile de Securitate
, adoptate în 1989 şi 1996
. O altă parte a CI este reprezentată de Staff-ul de Informaţii Militare, parte integrantă a Ministerului Apărării.


Serviciul Secret de Informaţii (MI6) are ca atribuţii obţinerea de informaţii din sectoarele vitale ale vieţii politice, sociale şi economice: securitate, apărare, poliţie economică, relaţii externe.

Grupul de Securitate Electronică pentru Comunicaţii (GCHQ) lucrează în cooperare cu o serie de servicii de informaţii străine. Această structură este parte a sistemului care supraveghează securitatea comunicaţiilor şi sistemelor de informaţii ale Guvernului şi forţelor militare britanice.

Serviciul de Interceptare Electronică funcţionează în baza Legii privind Serviciile de Informaţii din 1994 şi răspunde pentru activitate depusă în faţa ministrului de externe.

Serviciul de Securitate (MI5) este plasat sub autoritatea ministrului de interne şi funcţionează în baza Legii privind Serviciile de Securitate din 1989. Acest serviciu are ca principală atribuţie obţinerea, analizarea şi informarea autorităţilor cu privire la ameninţările la adresa securităţii statului.

Serviciul de Informaţii Militare (DIS) a fost înfiinţat în 1964, prin unificarea a trei servicii de informaţii, fiind subordonat Ministerului Apărării. Din DIS fac parte două Agenţii: agenţia geografică şi de imagini şi Centrul pentru Informaţii şi Securitate (DISC). 

Primul ministru are în responsabilitate întreaga activitate a serviciilor secrete şi de informaţii. Ministerele de profil sunt asistate în activitatea de control a serviciilor de Comisia permanentă de control a Serviciilor de Informaţii (PSIS) care verifică programele şi cheltuielile agenţiilor.


Principala structură de coordonare a activităţii agenţiilor este Comisia Comună pentru Informaţii (Joint Intelligence Committee - JIC), care face parte din structura Cabinetului Primului ministru. JIC are sarcina de a informa membrii Cabinetului cu informaţiile relevante pentru securitatea naţională: acţiuni teroriste, proliferarea armelor de distrugere în masă, integritatea teritoriilor de peste mări. Reuniunile JIC sunt săptămânale, membrii săi fiind oficiali ai Foreign Office-lui, ai Ministerelor Apărării, Comerţului şi Industriei, Trezoreriei, directorii Serviciilor de Informaţii. JIC are şi o structură de execuţie, alcătuită din experţi şi specialişti care monitorizează situaţia curentă în domeniul informaţiilor. Rapoartele JIC sunt întocmite de un Grup de analiză (CIS) alcătuit din experţi guvernamentali şi ai serviciilor de informaţii. 

Principalele atribuţii ale JIC:


- sub supravegherea Comisiei permanente a Serviciilor de Informaţii, JIC trasează direcţiile de acţiune, organizarea şi desfăşurarea activităţii serviciilor de informaţii;


- coordonează planurile interdepartamentale de activitate;


- prezintă situaţia curentă în condiţii de criză, atunci când există ameninţări la adresa securităţii naţionale;


- analizează posibilele ameninţări; 


- întocmeşte planurile de priorităţi şi sarcini imediate. 

POLONIA

Cadrul legal
- Regulamentul Seim-ului;
- Legea din 24 mai 2002 privind înfiinţarea serviciilor de informaţii.
Controlul parlamentar - Comisiile de supraveghere a serviciilor de informaţii

Comisia pentru serviciile speciale din cadrul Sejm-ului
 are următoarele atribuţii principale:

- emite avize privind proiectele de legi şi actele normative care reglementează activitatea serviciilor speciale;

- emite avize privind liniile directoare de acţiune şi examinează rapoartele anuale privind activitatea serviciilor speciale;

- emite avize cu privire la situaţiile financiare ale serviciilor speciale;

- emite avize privind propunerile de numire sau revocare ale şefilor de servicii speciale şi adjuncţilor lor;


- analizează informaţiile primite de la şefii unităţilor privind securitatea internă, poziţia internaţională, potenţialul economic şi de apărare al Republicii Polone;


- analizează informaţii cu privire la evenimente deosebit de importante în activitatea proprie, inclusiv cu privire la pretinsele încălcări ale legii de către servicii;
- examinează plângerile cu privire la activitatea serviciilor speciale; 
- evaluază cooperarea dintre servicii şi instituţiile autorizate să desfăşoare activităţi de culegere de informaţii în cadrul acţiunilor întreprinse în vederea protejării securităţii Poloniei; 
- analizează pregătirea de securitate a infrastructurii critice a statului, starea de securitate a reţelelor informatice, nivelul ameninţării teroriste şi eficacitatea protecţiei sectoarelor economice strategice;

- evaluază cooperarea serviciilor speciale cu forţele armate ale Republicii Polone, organele administraţiei publice, justiţie şi serviciile speciale din alte ţări.

Serviciile speciale care intră în competenţa Comisiei sunt Serviciul de informaţii, Agenţia de Informaţii de Apărare, Agenţia Naţională de Securitate, Serviciul de Contrainformaţii al Armatei, Biroul Central privind anticorupţia, Centrul de analiză Antiteroristă.

În cadrul Comisiei funcţionează o subcomisie privind modificările extraordinare ale Regulamentului Parlamentului în legătură cu activitatea Comisiei pentru serviciile speciale, în conformitate cu art. 141 lit.a din Regulament.

           Comisia este compusă din maxim 9 parlamentari. Pe baza unei hotărâri a Biroului Permanent, Seimul adoptă o rezoluţie în care se specifică numărul de membri ai Comisiei. Candidaţii la funcţia de membru al comisiei sunt nominalizaţi de liderii grupurilor parlamentare, cei 9 membri fiind numiţi de Preşedintele Seimului dintr-un grup de minim 35 de parlamentari.


Deciziile Comisiei sunt adoptate cu majoritate absolută de voturi, iar la lucrări este obligatorie prezenţa a jumătate plus unu din numărul de membri ai comisiei.

           Accesul membrilor Comisiei la secrete de stat şi informaţii clasificate de importanţă naţională este reglementat de Legea privind protecţia secretelor oficiale. Obţinerea autorizaţiei de acces la acest tip de informaţii este solicitată de Preşedintele Parlamentului Ministerului Apărării şi Ministerului de Interne şi Administraţiei. 

           Membrii comisiei pot participa la dezbaterile privind stabilirea bugetului serviciilor secrete, precum şi la discutarea altor aspecte financiare de interes pentru aceste structuri.  

           Concluziile şedinţelor Comisiei sunt secrete, cu excepţia celor care sunt luate în şedinţe comune cu alte comisii parlamentare. Aceste concluzii sunt înaintate doar Preşedintelui Seimului, care poate decide, împreună cu miniştrii de resort, textul comunicatelor de presă, atunci când este cazul.

Comisia pentru drepturile omului, respectarea legii şi petiţii din cadrul Senatului are în atribuţii verificarea activităţii Agenţiei pentru Securitate Internă, Agenţiei de Intelligence şi Biroul Central privind anticorupţia.

• Serviciile de informaţii

Reforma serviciilor de informaţii s-a finalizat prin adoptarea Legii din 24 mai 2002
, fiind înfiinţate două structuri guvernamentale: Agenţia de Securitate Internă (ABW) şi Agenţia de Informaţii (AW). Activitatea celor două agenţii este monitorizată de Comisia Specială pentru Servicii din cadrul Sejmului. Prin adoptarea legii, unicul serviciu de informaţii şi securitate al Poloniei a fost împărţit în două structuri – informaţii interne şi informaţii externe.

Agenţia de Securitate Internă
 este responsabilă pentru analiza, raportarea şi prevenirea ameninţărilor la adresa securităţii interne a Poloniei, ceea ce include:

- acţiunile de terorism;

- spionaj străin;

- contrabanda cu arme;

- traficul de droguri;

- crima organizată;

- corupţia;

- constrângerile de tip economic;

- protecţia  cyberspace;

- protecţia informaţiilor clasificate;

- neproliferarea armelor, etc. 
Are competenţe în ceea ce priveşte reţinerea persoanelor fizice care comit infracţiuni din cele menţionate mai sus, efectuează cercetări şi investigaţii specializate, şi dispune de structuri anti-teroriste înarmate. 

Ofiţerii ABW au aceleaşi puteri de a realiza investigaţii ca şi Poliţia, în temeiul Codului de procedură penală. Aceştia pot, la solicitarea unei instanţe de judecată sau a unui procuror, să efectueze acte în cadrul procedurilor specificate în Codul de procedură penală sau în Codul de executare a pedepselor. În scopul de a aduna materialul probatoriu pentru instanţa de judecată, ABW poate realiza expertize ştiinţifice, cuprinzând în structura sa organizatorică o unitate specială de Medicină Legală, unde specialişti din diferite ramuri ale ştiinţei pot să efectueze examinări şi să dea avize.

Agenţia de Informaţii Externe
 participă la realizarea sistemului de protecţie anti-terorist al Republicii Polone, conform prevederilor legale.


Agenţia este responsabilă de:


- protejarea instituţiilor străine care reprezintă Republica Polonă şi angajaţii lor împotriva acţiunilor care pot fi în detrimentul intereselor statului;


- identificarea acţiunilor de terorismul internaţional, extremism, precum şi a grupurilor internaţionale de crimă organizată;


- identificarea şi combaterea activităţilor de trafic international de arme, muniţii şi explozivi;

- protejarea sistemelor electronice şi a informaţiilor obţinute în acest mod.
SPANIA


Cadrul legal


- Legea organică nr. 2/2002 care reglementează controlul judiciar prealabil al Centrului Naţional de Informaţii; 


- Regulamentul Congresului;


- Legea nr. 36/2015 privind securitatea naţională;


- Legea nr. 11/2002
 de reglementare a activităţii CNI.


• Controlul parlamentar - Comisia de supraveghere a activităţii serviciilor de informaţii

Centrul Naţional de Informaţii al Spaniei îşi desfăşoară activitatea având la bază principiul respectării legii, în condiţiile autorităţii delegate în mod expres de Legea organică nr. 2/2002
. Fără a aduce atingere activităţilor sale, activitatea şi funcţiile Centrului sunt supuse controlului parlamentar şi judiciar, în condiţiile legii.

Centrul Naţional de Informaţii îndeplineşte următoarele funcţii:

a) colectarea, evaluarea şi interpretarea informaţiilor, precum şi difuzarea celor necesare pentru protejarea şi promovarea intereselor politice, economice, industriale, comerciale şi strategice ale Spaniei, atât în ​​interiorul cât şi în afara teritoriului naţional;

b) prevenirea, detectarea şi neutralizarea activităţilor oricărui serviciu, grup sau persoană străină, care pune în pericol, ameninţă sau atacă ordinea constituţională, drepturile şi libertăţile cetăţenilor spanioli, suveranitatea, integritatea şi securitatea statului, stabilitatea instituţiilor sale, interesele economice naţionale şi bunăstarea populaţiei.

c) promovarea relaţiilor de cooperare şi colaborare cu serviciile de informaţii ale altor ţări, în scopul îndeplinirii în bune condiţii a atribuţiilor legale.

d) obţinerea, evaluarea şi interpretarea traficului de semnale strategice în îndeplinirea obiectivelor stabilite prin lege.

e) coordonarea activităţilor instituţiilor guvernamentale care folosesc mijloace sau proceduri cibernetice, precum şi garantarea securităţii tehnologiei informaţiei în acest domeniu; colectarea materialului criptologic şi instruirea propriilor experţi sau ai altor agenţii guvernamentale.

f) monitorizarea respectării reglementărilor privind protecţia informaţiilor clasificate.

g) garantarea securităţii şi protejarea propriilor facilităţi - informaţii, materiale sau personal.

În Spania, controlul asupra serviciilor de informaţii şi apărarea secretelor de stat este o atribuţie a Congresului Deputaţilor. Comisia de Apărare împreună cu Comisia mixtă pentru securitate naţională au competenţe în supervizarea activităţilor şi iniţiativelor structurii cu responsabilităţi specifice în domeniul informaţiilor secrete. Atribuţiile Comisiei de Apărare sunt limitate şi sunt exercitate în legătură cu informaţiile care nu sunt considerate de Guvern ca fiind clasificate sau cu circuit închis. 

Sub incidenţa Legii privind utilizarea şi controlul fondurilor pentru cheltuieli speciale, toate fondurile speciale intră în categoria secretelor oficiale şi devin subiect al controlului parlamentar prin comisii. 
Comisia mixtă pentru securitate naţională este condusă de Preşedintele Congresului Deputaţilor şi este alcătuită din membri ai Parlamentului care au acces la informaţiile secrete, accesul la aceste informaţii fiind reglementat de un set de norme interne ale Camerei, adoptate în anul 1992, care precizează că accesul la documente clasificate este garantat pentru un singur reprezentant al fiecărui grup parlamentar, ales în plenul Camerei cu o majoritate de 3/5 din numărul total al parlamentarilor.

În conformitate cu reglementările sale, prin intermediul Comisiei de control, acesta poate controla alocarea fondurilor, având posibilitatea deţinerii de informaţii relevante cu privire la funcţiile şi activităţile Centrului. Conţinutul şedinţelor şi deliberările membrilor Comisiei sunt secrete.

Comisia de control trebuie să aibă acces la informaţiile conţinute în materialele clasificate, cu excepţia informaţiilor cu privire la surse sau a convenţiilor încheiate de Centrul Naţional de Informaţii cu alte servicii secrete, în temeiul acordurilor ce vizează schimbul de informaţii clasificate.

Membrii Comisiei trebuie să păstreze secretul în ceea ce priveşte informaţiile şi documentele pe care le primesc, conform regulamentului Camerei şi a legislaţiei în domeniu. Odată ce documentele CNI sunt examinate, acestea vor fi trimise înapoi Centrului pentru păstrarea în siguranţă, fiind interzisă deţinerea de originale, copii sau reproduceri de orice fel.

Comisia trebuie să cunoască obiectivele stabilite de Guvern, pentru a putea analiza raportul anual întocmite de către directorul Centrului naţional de informaţii, pentru a evalua activităţile, situaţia şi gradul de îndeplinire a unor obiective stabilite anterior pentru o anumită perioadă.

Toţi parlamentarii care au acces la informaţii secrete trebuie să se abţină de la a le dezvălui, inclusiv procedurile de natură secretă. Sancţiunea pentru încălcarea acestei obligaţii este de natură disciplinară, Biroul Permanent putând decide interzicerea accesului în sala de plen sau a comisiei, dreptul de a face parte dintr-o comisie sau alte sancţiuni financiare.

Dacă informaţiile dezvăluite aduc atingere siguranţei naţionale, Preşedintele Camerei va transmite faptele incriminate autorităţii judiciare competente (art. 101.3 din Regulamentului Congresului), parlamentarul putând fi condamnat la închisoare de la 1 la 4 ani. Dacă informaţiile au fost transmise unei puteri străine, pedeapsa poate fi închisoarea de la 6 la 12 ani.


• Legea privind securitatea naţională nr. 36/2015
Legea nr. 36/2015 privind securitatea naţională prevede competenţele exclusive pe care Constituţia le conferă statului în domeniul apărării şi a forţelor armate şi publice de securitate
. Legea defineşte securitatea naţională ca fiind „baza necesară pentru dezvoltarea unei societăţi, prin menţinerea libertăţii şi prosperităţii cetăţenilor săi, prin asigurarea stabilităţii şi bunei funcţionări a instituţiilor sale”, înţelegând prin aceasta faptul că statul trebuie să garanteze apărarea Spaniei, a principiilor sale şi a valorilor constituţionale, trebuind să contribuie, împreună cu partenerii şi aliaţii săi, la apărarea securităţii internaţionale, în vederea îndeplinirii angajamentelor asumate de către statul spaniol. Obiectivul principal al legii este acela de a defini securitatea naţională ca pe un nou domeniu de acţiune publică, care să grupeze şi să coordoneze toate politicile legate de obiectivele, resursele şi politicile existente în domeniul securităţii, precum şi împărţirea responsabilităţilor între structurile şi organismele care funcţionează la nivelul Spaniei, de stat sau private, indiferent că sunt la nivel central sau local.

Noutatea adusă de lege este înfiinţarea Departamentului Securităţii Naţionale, sub preşedinţia guvernului, în conformitate cu planul stabilit prin Strategia de Securitate adoptată în anul 2011, în calitate de organ colegial, care are competenţe executive pentru coordonarea îndeplinirii acţiunilor de securitate necesare, asigurarea instrumentelor de gestionare a crizelor sau a cazurilor de situaţii de urgenţă.

Prin adoptarea Legii nr.36/2015 s-a dorit eliminarea discrepanţelor politice între diferitele administraţii regionale, conduse de partide politice diferite, ceea ce poate da naştere la obstacole în calea realizării unor obiective de interes comun, precum şi eliminarea lipsei de coordonare între regiuni sau structuri locale. 

Un alt obiectiv abordat de lege este acela legat de promovarea culturii naţionale de securitate, o problemă care este în prezent una dintre priorităţile forţelor armate, principala sarcină fiind implicarea societăţii civile în activitatea de conservare şi garantare a siguranţei naţionale, sensibilizarea cetăţenilor, înţelegerea riscurilor şi ameninţărilor care ar putea pune în pericol statul.

Legea stabileşte trei piloni ai securităţii naţionale: apărarea naţională, securitatea publică şi acţiunea externă a statului. Aceşti piloni sunt gestionaţi de serviciile de informaţii ale statului, Centrul Naţional de Informaţii şi armată, toate aceste structuri având legi proprii de reglementare a activităţilor.

Domeniile de interes sunt următoarele: 

- securitatea cibernetică; 

- securitatea economică şi afacerile financiare; 

- siguranţa maritimă; 

- securitatea spaţiului aerian;

- sănătate; 

- conservarea mediului. 

Dintre toate aceste domenii, primordial este cel al securităţii cibernetice,  având în vedere creşterea numărului de infracţiuni de criminalitate informatică. Aceste infracţiuni cuprind încercări de sabotaj ale structurilor industriale de bază, a infrastructurilor critice prin accesul neautorizat la reţelele informatice, atacurile asupra economiei, propaganda teroristă sau recrutarea de membri pentru grupurile teroriste. 

Pentru contracararea acestor acţiuni, Spania a adoptat în anul 2013 strategia „Cybersecurity”, al cărui scop este acela de a da un răspuns adecvat la riscurile şi ameninţările care pot apărea din spaţiul cibernetic. De asemenea, în 2013, Spania a adoptat „Strategia de securitate maritimă naţională”, pentru a căuta un răspuns comun şi adecvat la riscurile care ar putea veni de pe mare.

Nu în ultimul rând, o altă cerinţă esenţială a securităţii naţionale este reprezentată de securitatea economică, având în vedere globalizarea economiei şi scenariul actual al crizei economice.

Potrivit legii
, cooperarea între stat şi comunităţile autonome se desfăşoară prin intermediul Conferinţei sectoriale pentru afaceri de securitate naţională, fără a se aduce atingere funcţiilor specifice atribuite Consiliului naţional de securitate.

Această Conferinţă este un organism de cooperare între stat şi comunităţile autonome, în conformitate cu tematica problemelor de interes comun legate de securitatea naţională, cum ar fi: 

- procedurile tehnice pentru a asigura primirea informaţiilor cu privire la securitatea naţională, în general de către comunităţile autonome, precum şi informarea autorităţilor statului cu informaţiile de relevanţă.

- formele de participare a comunităţilor la acţiunile desfăşurate în domeniul securităţii naţionale, stabilirea de proceduri interne care să faciliteze acest lucru, precum şi elaborarea  instrumentelor de planificare.

- implementarea politicilor de securitate naţională şi cadrul competenţelor statutare ale comunităţilor autonome.

- pentru funcţionarea sa corespunzătoare, Conferinţa trebuie să elaboreze un regulament intern, în conformitate cu prevederile art. 5 al Legii nr. 30/1992, care să reglementeze regimul juridic al administraţiilor publice, procedurile administrative comune şi normele de procedură.

Obligaţiile administraţiilor publice în domeniul securităţii cuprind:

- în cadrul sistemului naţional de securitate, administraţiile publice cu competenţe în domeniile de interes special ale securităţii naţionale trebuie să stabilească mecanisme de coordonare şi schimb de informaţii, în special în ceea ce priveşte sistemele de supraveghere şi de avertizare timpurie împotriva riscurilor posibile şi a ameninţărilor.

- fără a aduce atingere dispoziţiilor ce reglementează protecţia infrastructurilor critice, administraţiile publice trebuie să asigure disponibilitatea serviciilor esenţiale, garantarea furnizării de resurse energetice, apă şi energie termică, medicamente şi dispozitive medicale, sau oricare alte servicii, necesităţi sau resurse strategice.

Organismele competente în domeniul securităţii naţionale sunt:

a) Cortes-ul;

b) Guvernul;

c) preşedintele Guvernului;

d) miniştri;

e) Consiliul Naţional de Securitate;

f) delegaţii guvernului în comunităţile autonome şi oraşele cu un astfel de statut.

Structura sistemului de securitate naţională:

- Primul-ministru conduce sistemul asistat de către Consiliul Naţional de Securitate;

- Departamentul naţional de securitate exercită funcţiile de secretariat tehnic şi de organism de lucru permanent al Consiliului naţional de securitate şi a organelor lui de sprijin, precum şi alte funcţii planificate de cadrul normativ.

- Organele de susţinere a Consiliului Naţional de Securitate - comisiie specializate care exercită funcţiile atribuite de către Consiliu în domeniile de performanţă care se regăsesc în strategia naţională de securitate sau în situaţia de gestionare a crizelor.

Această structură poate fi subiectul modificărilor legislative, sub coordonarea administraţiilor publice afectate în anumite situaţii ce privesc siguranţa naţională. 

Funcţiile Consiliului Naţional de Securitate:

a) stabileşte orientările necesare în materie de planificare şi coordonare politică a securităţii naţionale;

b)  conduce şi coordonează acţiunile de gestionare a situaţiilor de criză;

c)  supraveghează şi coordoneze sistemul de securitate naţională;

d) verifică gradul de conformitate a Strategiei naţionale de securitate şi promovează revizuirile ei;

e) promovează şi încurajează dezvoltarea unor strategii de nivel secundar, care sunt necesare;

f) gestionează utilizarea resurselor la nivel naţional în domeniul securităţii statului, în conformitate cu prevederile legale;

g) aprobă raportul anual privind securitatea naţională înainte de prezentarea acestuia în Cortes;

h) propune crearea şi consolidarea organelor de sprijin necesare pentru îndeplinirea funcţiilor sale;

i) promovează propunerile de reglementare necesare pentru consolidarea sistemului de securitate naţională.

Gestionarea crizelor va avea loc în spaţiul de interes pentru securitatea naţională, adaptată circumstanţelor specifice locului respectiv. Situaţia de interes pentru securitatea naţională este una în care, prin gravitatea efectelor sale, dimensiunea ei, urgenţa şi integrarea măsurilor de soluţionare, necesită o coordonare a autorităţilor competente în exercitarea funcţiilor lor obişnuite, în temeiul dispoziţiilor Guvernului, în cadrul sistemului naţional de securitate, care garantează o funcţionare optimă, integrată şi flexibilă a tuturor resurselor disponibile, în condiţiile legii. O situaţie de interes nu poate implica suspendarea drepturilor publice fundamentale şi libertăţile cetăţenilor.

Situaţia de interes pentru securitatea naţională este declarată de Preşedintele Guvernului prin Decret Regal. Declaraţia trebuie să cuprindă aria geografică a teritoriului afectat, durata situaţiei şi posibilitatea de prelungire, numirea autorităţii care gestionează situaţia şi comepetenţele sale, determinarea resurselor umane şi materiale necesare pentru rezolvarea situaţiei, conform planurilor de pregătire şi de furnizare de resurse, precum şi alocarea de resurse suplimentare, acolo unde este cazul.

Guvernul trebuie să informeze imediat Cortes-ul cu privire la măsurile luate şi evoluţiile de interes pentru securitatea naţională.
Guvernul, la propunerea Consiliului naţional de securitate, trebuie să întocmească şi să aprobe un catalog de resurse umane şi de materiale strategice care pot fi puse la dispoziţia autorităţilor competente în situaţiile de interes pentru securitatea naţională. Dezvoltarea acestuia va avea loc în coordonare cu cataloagele sectoriale deţinute de către administraţiile publice. De asemenea, comunităţile autonome trebuie să elaboreze cataloage de resurse pe baza propriilor competenţe şi a informaţiilor furnizate de Guvern, care vor fi integrate în catalogul naţional.

Catalogul va fi actualizat atunci când acest lucru este stabilit de Guvern şi ori de câte ori este modificată strategia naţională de securitate, în conformitate cu noile riscuri şi ameninţări.

După aprobarea catalogului, componentele sistemului de securitate naţională vor stabili orientările şi procedurile necesare instruirii oamenilor, adaptării mijloacelor şi facilităţilor publice şi private, dacă este necesar. 


• Serviciile de informaţii

Centrul Naţional de Informaţii (CNI)
, este un organism public însărcinat cu furnizarea către primul-ministru şi Guvern a rapoartelor, analizelor, studiilor sau propunerilor, pentru a preveni şi evita orice pericol, ameninţare sau agresiune împotriva independenţei sau integrităţii teritoriale a Spaniei, a intereselor şi  stabilităţii statului de drept şi a instituţiilor sale naţionale. 


CNI îşi desfăşoară activitatea în baza principiului supunerii faţă de lege şi desfăşoară activităţi specifice în cadrul competenţelor stabilite în mod expres în Legea nr. 11/2002
 de reglementare a activităţii CNI şi a Legii organice nr. 2/2002
, care reglementează controlul judiciar prealabil al Centrului Naţional de Informaţii.


Funcţiile Centrului, deşi atribuite în mod organic Ministerului Apărării, transcend nevoile sau interesele stricte ale apărării naţionale sau ale Forţelor Armate, fapt care explică modificarea legii de funcţionare şi organizare a CNI, această structură înlocuind serviciul de informaţii al armatei, devenind subordonat Guvernului şi nu doar Ministerului apărării.


Principalele competenţe sunt următoarele:


a) obţinerea, evaluarea, interpretarea şi difuzarea informaţiilor necesare pentru a proteja şi promova interesele politice, economice, industriale, comerciale şi strategice ale Spaniei, inclusiv în afara teritoriului naţional.


b) prevenirea, detectarea şi neutralizarea acelor activităţi ale serviciilor străine, grupurilor sau persoanelor care au pus în pericol, ameninţă sau încalcă ordinea constituţională, drepturile şi libertăţile cetăţenilor spanioli, suveranitatea, integritatea şi securitatea statului, stabilitatea acestuia, instituţiile, interesele economice naţionale şi bunăstarea populaţiei.


c) promovarea relaţiilor de cooperare şi colaborare cu serviciile de informaţii  ale altor ţări sau organizaţii internaţionale, pentru o mai bună îndeplinire a sarcinilor sale.


d) obţinerea, evaluarea şi interpretarea semnalelor de trafic strategic, pentru îndeplinirea sarcinilor legale.


e) coordonarea acţiunilor diferitelor agenţii interne.


f) asigurarea respectării normelor privind protecţia informaţiilor clasificate.


g) asigurarea siguranţei şi protecţiei propriilor facilităţi, informaţii, resurse materiale, precum şi a personalului angajat.

Ungaria

Cadrul legal

- Legea nr. CXXV/1995 privind serviciile de securitate naţională.

• Controlul parlamentar - Comisia de supraveghere a serviciilor de informaţii
Legea privind serviciile de securitate naţională
 prevede că Parlamentul efectuează controlul serviciilor de securitate prin intermediul Comisiei de securitate, conform secţ. 14.

Preşedintele comisiei poate fi doar un membru al opoziţiei.

Guvernul este obligat să informeze Comisia cu privire la deciziile privind serviciile naţionale de securitate prin intermediul ministrului de interne.

În exercitarea controlului parlamentar, Comisia:


- poate solicita informaţii din partea Ministrului de interne şi directorilor generali ai serviciilor de securitate naţională cu privire la situaţia securităţii naţionale, precum şi asupra funcţionării şi activităţilor serviciilor;


- poate solicita informaţii din partea Ministrului Justiţiei, Ministrului de resort care răspunde de serviciile civile naţionale de securitate şi Ministrului apărării;

- poate efectua anchete cu privire la plângerile ce implică activităţile ilegale ale serviciile naţionale de securitate, în cazul în care reclamantul nu acceptă constatările anchetelor desfăşurate de instituţiile statului, cu votul a o treime din numărul membrilor comisiei. Comisia informează persoana în cauză cu privire la constatările sale;

- în cazul în care presupune că oricare dintre serviciile naţionale de securitate realizează o activitate ilegală, sau contrară scopului desemnat, poate solicita ministrului să efectueze o anchetă, care trebuie să informeze Comisia cu privire la constatările sale;

- în cazul în care constată funcţionarea ilegală a oricăruia dintre serviciile naţionale de securitate, conform procedurilor, poate efectua o anchetă de constatare a faptelor şi poate avea acces la documentele relevante păstrate în arhivele  serviciilor, putând audia membrii ai acestor servicii;

- în cazul în care constată că o activitate a serviciilor de securitate naţională este ilegală sau este contrară destinaţiei desemnate, poate solicita ministrului să ia măsurile necesare, acesta fiind obligat să informeze Comisia cu privire la constatările sale;


- îşi dă avizul cu privire la proiectul de buget detaliat al securităţii naţionale, asupra elementelor bugetului serviciilor sau al altor organizaţii care au dreptul de a colecta informaţii.


- înainte de numirea lor, poate audia persoanele nominalizate la funcţia de director general al serviciilor;


- În cazul în care este necesar din punct de vedere al exercitării competenţelor sale de control, comisia poate audia experţi.
Comisia primeşte rapoarte generale de evaluare întocmite de către serviciile naţionale de securitate, care sunt importante din punctul de vedere al securităţii, precum şi pe cele ale Guvernului.

Comisia are dreptul de a avea acces la rapoartele informative ale serviciilor naţionale de securitate.

 În cazul în care un serviciu începe urmărirea informativă împotriva unui  membru al Parlamentului sau a unei rude a acestuia, cu care locuieşte în acelaşi imobil, ministrul informează de îndată comisia cu privire la aceast aspect, iar parlamentarul respectiv nu trebuie să primească informaţii cu privire la actul început asupra sa.


În cursul anchetei parlamentare desfăşurate de către Comisie, obligaţia ministrului şi a serviciilor naţionale de securitate de a furniza informaţii nu se extinde la furnizarea de informaţii a căror dezvăluire ar ameninţa interesele naţionale de securitate sau ar desconspira sursa (identitatea informatorului).


În cursul anchetei efectuate de Comisie privind activităţi ilegale ale serviciilor de securitate naţională, cu acordul a două treimi dintre membrii săi, ministrul şi directorul general sunt obligaţi să furnizeze informaţii privind metodele utilizate în colectarea de informaţii, chestiune esenţială pentru a putea lua o hotărâre privind ilegalitatea activităţilor. 

Comisia de Apărare a Parlamentului supraveghează în permanenţă îndeplinirea sarcinilor serviciile militare de securitate.

Membrii Comisiei de Apărare primesc protecţie de securitate pe parcursul întregii perioade a mandatului lor.

Reuniunile Comisiei de securitate şi de Apărare trebuie să fie secrete, atţt timp cât îşi exercită competenţa lor de control.

Membrii celor două comisii sunt obligaţi să păstreze secretul informaţiilor secret de stat şi după încheierea mandatului.
• Serviciile de securitate


Organizarea internă şi normele de funcţionare a serviciilor, precum şi structura lor de comandă se stabilesc astfel încât responsabilitatea individuală să poate fi stabilită întotdeauna.


Serviciile de securitate naţionale nu au competenţe de investigare a infracţiunilor.


Pe durata îndeplinirii sarcinilor care le revin, serviciile naţionale de securitate pot impune restricţii cu privire la drepturile legate de libertate personală, inviolabilitatea locuinţei, afacerile private, secretul corespondenţei, protecţia datelor cu caracter personal, publicitatea informaţiilor de interes public, precum şi în ceea ce priveşte protecţia bunurilor, în conformitate cu prevederile legii.

Serviciile naţionale de securitate obţin date astfel:


a) prin prezentarea voluntară sau obligatorie de către persoana în cauză;


b) din surse deschise;


c) prin furnizarea de date de către organul care gestionează bazele de date;


d) prin colectarea de informaţii.

Pe parcursul gestionării datelor, serviciile naţionale de securitate trebuie să utilizeze date esenţiale pentru atingerea obiectivului dat şi, în acelaşi timp, să limiteze cât mai puţin drepturile personale ale celui în cauză.

Serviciile speciale de securitate naţională sunt obligate să ţină evidenţa sarcinilor sale. Acestea includ:

a) solicitarea scrisă a organului de comandă a serviciilor;

b) datele cu caracter personal necesare pentru identificarea persoanelor indicate în cerere;

c) o descriere a mijloacelor şi metodelor de culegere de informaţii utilizate în chestiunea dată,

d) o listă a suporturilor de date transmise la organul care dispune serviciile.


În sensul legii, securitatea naţională reprezintă asigurarea suveranităţii şi garantarea ordinii constituţionale a Republicii Ungare, inclusiv descoperirea oricăror eforturi cu intenţii de ofensivă împotriva independenţei şi integrităţii teritoriale a ţării. Aceasta cuprind: 


- prevenirea şi eliminarea oricăror eforturi ascunse care ameninţă interesele de apărare, politice şi economice ale ţării;


- achiziţionarea de informaţii cu privire la ţări străine sau de origine străină necesare pentru deciziile guvernamentale;


- prevenirea şi eliminarea eforturilor ascunse care vizează modificarea sau tulburarea ordinii constituţionale a ţării asigurând exercitarea drepturilor fundamentale ale omului, democraţia reprezentării bazată pe un sistem multi-partid, precum şi funcţionarea constituţională a instituţiilor staului; 

- detectarea şi prevenirea actelor de terorism, a traficului cu arme ilegale şi cea de droguri, etc.
Statele Unite ale Americii   
Cadrul legal

- Regulamentul Camerei Reprezentanţilor;

- Regulamentul Senatului;

- Legea privind controlul serviciilor de informaţii;

- Legea nr. 110/1949 privind înfiinţarea CIA;

- Legea nr. 107–296/2002 privind securitatea naţională.

• Controlul parlamentar - Comisiile de supraveghere a serviciilor de informaţii

Congresul Statelor Unite şi-a menţinut atribuţiile de supraveghere a serviciilor de informaţii din anul 1947, când a fost înfiinţată Agenţia Centrală de informaţii (CIA).

Comisia Senatului privind controlul serviciilor de informaţii a fost înfiinţată în anul 1976. Camera Reprezentanţilor a urmat iniţiativa Senatului, prin crearea, în iulie 1977, a Comisiei permanente pentru serviciile de informaţii. Aceste comisii, împreună cu Comisia pentru Relaţii şi Afaceri Externe şi Serviciile Forţelor Armate autorizează programele agenţiilor de informaţii şi supraveghează activitatea acestora, independent de instrumentele puterii executive
.

          Comisia permanentă de control a Senatului este formată din 15 membri
. A fost creată în anul 1976, pentru a supraveghea şi întocmi studii privind activităţile şi programele Guvernului Statelor Unite ale Americii, în domeniul intelligence,  pentru a prezenta propuneri legislative de îmbunătăţire a activităţii şi pentru a realiza un control eficient asupra activităţilor desfăşurate de serviciile de informaţii şi pentru a se asigura că astfel de activităţi sunt în conformitate cu Constituţia şi legile Statelor Unite ale Americii. 

Activitatea Comisiei priveşte, direct şi indirect, următoarele structuri
:

          a) Biroul directorului Agenţiei Naţionale de Informaţii şi al directorului Serviciului de Informaţii Naţionale;
          b) Agenţia Centrală de Informaţii şi directorul acestuia;
          c) Agenţia pentru Intelligence în domeniul militar;
          d) Agenţia Naţională de Securitate;
          e) Activităţile de informaţii ale altor agenţii şi subdiviziuni ale Departamentului Apărării;
          f) Activităţile de informaţii ale Departamentului de Stat;
          g) Activităţile de informaţii ale Biroului Federal de Investigaţii.


Comisia permanentă a Camerei Reprezentanţilor are 4 subcomisii: 
- pentru Agenţia Centrală de Informaţii; 
- pentru Agenţia de Securitate Naţională şi cybersecurity; 
- pentru ameninţări emergente; 
- pentru Departamentul de Informaţii din domeniul Apărării
.

Cu excepţia cazului în care legea prevede altfel, membrilor Comisiei permanente de control a Camerei Reprezentanţilor le este interzis să divulge date privind:


- informaţii clasificate de care are cunoştinţă;


- orice informaţie primită de către membrii comisiei în sesiunea parlamentară;


- orice informaţii clasificate primite din orice sursă; 


- informaţii obţinute în cazul audierilor interzise publicului,
o perioadă de 3 ani de la încetarea calităţii de membru al Comisiei.


Comisia este autorizată să primească informaţii clasificate din orice sursă. Staff-ul Comisiei este autorizat să primească acest gen de informaţii.


Legea privind controlul serviciilor de informaţii
, adoptată în anul 1980, a autorizat comisiile de control a serviciilor de informaţii ale Senatului şi Camerei Reprezentanţilor să fie singurele structuri abilitate cu supravegherea activităţii CIA şi a Directorului Comunităţii de Informaţii (DCI). Numirea DCI şi a membrilor CIA trebuie să aibă aprobarea Comisiei de control a Senatului.

Legea prevede că DCI şi şefii departamentelor şi agenţiilor de informaţii au următoarele responsabilităţi faţă de Congres:

           - să informeze Comisiile de control ale serviciilor secrete ale Camerei Reprezentanţilor şi Senatului în legătură cu activităţile în derulare ale departamentelor şi agenţiilor;

           - să furnizeze informaţiile solicitate de Congres sau pe care Congresul le consideră supuse controlului său;
           - să raporteze prompt Congresului eşecurile activităţilor desfăşurate în domeniul serviciilor de informaţii, precum şi acţiunile viitoare care vor fi întreprinse pentru a evita repetarea acestor eşecuri în viitor.

           Potrivit legii, comisiile trebuie să fie permanent şi complet informate în legătură cu activitatea agenţiilor de informaţii, inclusiv în legătură cu anticiparea unor activităţi deosebite, precum şi a unor eşecuri semnificative. De asemenea, agenţiile sunt obligate să facă disponibilă orice informaţie solicitată de oricare dintre cele două comisii. 

Nu există limitări legale privind natura informaţiilor pe care comisiile le pot solicita. Executivul poate prezenta orice material clasificat pe care membrii Comisiilor îl solicită, dar în practică limita accesului la informaţii se negociază între Comisii şi Agenţii. Comisiile solicită, în general, informaţii în legătură cu metodele, tipul operaţiunilor şi sursele agenţiilor de informaţii. Sursele şi metodele particulare nu sunt, în general, divulgate. 

           Atribuţiile prevăzute de lege privind controlul serviciilor de informaţii sunt completate şi consolidate de controlul pe care Comisiile îl pot exercita în ceea ce priveşte bugetului CIA. Ambele Comisii examinează în detaliu bugetul alocat serviciilor secrete, iar CIA trebuie să prezinte justificări privind alocarea resurselor bugetare acestor Comisii.   


• Comunitatea de informaţii a SUA

CIA
 a fost principala agenţie de informaţii şi contrainformaţii a Guvernului SUA, înfiinţată în anul 1949
  şi se află sub coordonarea Consiliului de Securitate al SUA (NSC). 


CIA este o agenţie independentă responsabilă pentru furnizarea de informaţii de securitate naţională pentru factorii de decizie de rang superior din SUA. Directorul Agenţiei Centrale de Informaţii este desemnat de către Preşedinte cu aprobarea Senatului. 

Principala atribuţie a CIA este să informeze NSC în legătură cu problemele care pot să aducă atingere securităţii naţionale a SUA. De asemenea, Agenţia are responsabilitatea de a corela şi evalua activitatea serviciilor de informaţii şi să asigure informarea guvernului. 


CIA este formată din cinci componente de bază: Direcţia de operaţiuni, Direcţia de Analiză, Direcţia de Ştiinţă şi Tehnologie, Direcţia de Asistenţă, şi Direcţia de Inovare digitală, toate contribuind la procesul de colectare, analiză şi diseminare a informaţiilor secrete.

           După atacurile teroriste de la 11 septembrie 2001, serviciile secrete americane au intrat într-un amplu proces de reformă, fiind creată o structură care cuprinde totalitatea serviciilor de informaţii sub o conducere centralizată: Comunitatea de Informaţii a SUA. Din comunitatea de informaţii fac parte: Air Force Intelligence; Army Intelligence; Central Intelligence Agency; Coast Guard Intelligence; Defense Intelligence Agency; Department of Energy; Department of Homeland Security; Department of State; Department of the Treasury; Federal Bureau of Investigation; Marine Corps Intelligence; National Geospatial-Intelligence Agency; National Reconnaissance Office; National Security Agency şi Navy Intelligence.  

În prezent, cea mai mare agenţie de informaţii este Agenţia Naţională de Securitate (NSA), care are peste 30.000 de angajaţi. 


Agenţia Naţională de Securitate/Serviciul Central de Securitate (NSA/CSS), conduc activităţile criptologice care cuprind atât semnalele de informaţii (SIGINT), cât şi serviciile de asigurare a informaţiilor (IA)
.


Constituţia SUA, legile federale, ordinele şi reglementările Executivului reglementează activităţile NSA, care funcţionează sub autoritatea Departamentului de Apărare. În calitate de membru al Comunităţii de Informaţii, NSA operează, de asemenea, sub coordonarea directorului Serviciului de Informaţii Naţionale. 

Activităţile NSA/CSS sunt supuse unui control strict şi sunt supravegheate, atât din exterior şi din interior. organisme externe, cum ar fi comisiile parlamentare, Consiliul de supraveghere al Preşedintelui, Departamentul pentru Apărare şi cel de justiţie, etc.


Pe plan intern, Biroul inspectorului general efectuează inspecţii, activităţi de audit şi investigaţii pentru a se asigura ca NSA/CSS operează cu integritate, eficienţă şi eficacitate, în timp ce Biroul Consiliului General oferă consiliere juridică. 
          După adoptarea Homeland Security Act
 în anul 2002, a fost creat un nou departament în cadrul guvernului american menit să previn repetarea unei tragedii cum a fost cea din 2001. Departamentul are aproape 170.000 de angajaţi şi  coordonează 22 dintre agenţiile de informaţii existente. Deşi nu include CIA şi FBI, Departamentul analizează rapoartele privind posibilele ameninţări, care provin de la toate agenţiile care fac parte din comunitatea de informaţii. 
             Departamentul este organizat în 4 sectoare:

             - securitatea graniţelor şi a transportului;

             - pregătire şi ripostă rapidă;

             - măsuri pentru atacuri chimice, biologice, radiologice şi nucleare;

             - analiza informaţiilor şi protecţia infrastructurilor.

             În ianuarie 2003, a fost creat Terrorist Threat Integration Center (TTIC) care este sediul central sunt adunate, analizate şi diseminate toate informaţiile referitoare la ameninţările teroriste interne sau externe. 

Comunitatea de informaţii a SUA este o federaţie de agenţii şi organizaţii specializate care lucrează, separat şi împreună, pentru protecţia securităţii naţionale americane. Aceste activităţi cuprind:


- obţinerea de informaţii necesare Preşedintelui, Consiliului Naţional de Securitate, Departamentului de Apărare şi celorlalţi oficiali ai Executivului, pentru îndeplinirea responsabilităţilor lor;


-  analizarea şi diseminarea informaţiilor;


-   obţinerea de informaţii pentru înlăturarea eventualelor efecte ale acţiunilor serviciilor de informaţii străine, organizaţiilor teroriste internaţionale, ale puterilor străine sau ale altor organizaţii, persoane şi agenţi ai acestora;


-   activităţi speciale;


-   alte acţiuni ordonate de Preşedintele SUA.


Directorul Comunităţii de Informaţii (DNI) reprezintă principalul consilier al Preşedintelui pe probleme de securitate naţională. El implementează şi urmăreşte îndeplinirea programului naţional de informaţii. Este numit de Preşedinte, pentru învestirea sa fiind nevoie şi de votul favorabil al Senatului. 


Adjunctul DNI este Secretarul pentru Apărare, numit de Departamentul Apărării. Managementul CI este realizat de Biroul directorului (ODNI). Persoanele care fac parte din ODNI sunt, conform legii: adjunctul directorului, directorii structurii de informaţii naţionale, personalul Consiliului Naţional de Informaţii, consilierul general, un funcţionar care se ocupă de supravegherea protecţiei libertăţilor civile, directorul pentru ştiinţă şi tehnologie, directorul serviciului de contrainformaţii, alţi oficiali numiţi de director.

